钦定古今图书集成/明伦汇编/氏族典/第211卷 > 《廖用贤尚友录》 > 毛伯温
## 钦定古今图书集成/明伦汇编/氏族典/第211卷 > 《廖用贤尚友录》 > 毛伯温

按《明外史毛伯温传》：“伯温字汝厉，吉水人。祖超，广西
知府。伯温举正德三年进士，授绍兴府推官，擢御史，
巡按福建、河南。嘉靖初，迁大理寺丞，擢右佥都御史，
巡抚宁夏。李福达狱起，坐为大理时失入，褫职归。用
荐起故官，抚山西，移顺天，皆未赴。改理院事，进左副
都御史。为赵府宗人祐椋所讦，复禠职。十五年，礼部”
尚书夏言以安南久失朝贡，请讨之。遂起伯温右都
御史，治兵待命。以父丧辞，不许。明年五月至京，上《方
略》六事。会安南世孙黎宁愬、莫登庸弑逆，请兴师复
仇。帝疑其不实，命暂缓师，使伯温协理院事。伯温引
疾不出，至禫除，始起视事。其冬，迁工部尚书。十七年
命仍协理院事。明年，帝幸承天，诏伯温总督宣、大、山
西军务。俄选宫僚，加兼太子宾客。募军三千防守，给
以闲田，永除其赋，边防赖焉。录功，加太子少保。是时，
登庸惧讨乞降。帝下廷议抚剿之宜，咸言当讨。帝从
之。闰七月命伯温南征。仍谕登庸父子如果悔罪降，
待以不死。十九年，伯温进驻南宁，檄安南臣民，谕以
“天朝兴灭继绝之义，罪止登庸父子”，而宣谕登庸纳
款，即如诏书宥罪。登庸大惧，束身来归。伯温驰疏以
闻，帝大悦。论功，加太子太保。二十一年还朝，复理院
事。其年十月，张瓒卒，伯温代为兵部，上边防二十四事，军令一新。二十三年秋，顺天巡抚朱方以防秋毕
请撤客兵。未几，寇大入，直逼畿辅。帝震怒，并械总督
翟鹏遣戍，毙方杖下。御史舒汀言：“方止议撤蓟兵，而
并撤宣、大，则伯温与职方郎韩最也。”帝遂削伯温籍
归。疽发背卒。穆宗立，复官。天启初，追谥《襄懋》。